বগুড়ায় রাজধানী অভিমুখী যাত্রীবাহী বাসের ছাদ থেকে রক্তাক্ত দুটি লাশ উদ্ধার করেছে পুলিশ। আজ শুক্রবার বিকেল পাঁচটার দিকে বগুড়ার শহীদ জিয়াউর রহমান মেডিকেল কলেজের সামনে রংপুর-ঢাকা মহাসড়কে বাস থামিয়ে ওই লাশ দুটি উদ্ধার করা হয়। পুলিশ একটি লাশের পরিচয় নিশ্চিত হয়েছে। লাশটি দিনাজপুরের ঘোড়াঘাট উপজেলার খোদাতপুর গ্রামের দিনমজুর জাহাঙ্গীর আলমের (৫২)। অজ্ঞাতনামা অন্য লাশটি আনুমানিক ৫৫ বছর বয়সী এক ব্যক্তির। এ ঘটনায় ওই বাসের চালককে আটক করেছে পুলিশ।